Diari Oficial de la Generalitat Valenciana


Sumari del DOGV 3751, del 17-05-2000 (2000/3786)

ORDRE de 27 d'abril de 2000, de la Conselleria de Cultura, Educació i Ciència, per la qual es convoca concurs públic per a l'elaboració de materials didàctics d'autoaprenentatge dirigits a la formació bàsica de persones adultes per a l'obtenció del títol de Graduat en Educació Secundària a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3751

Data del DOGV
:   17-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3786


Data del document
:   27-04-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * material d'ensenyament
    * educació d'adults

ORDRE de 27 d'abril de 2000, de la Conselleria de Cultura, Educació i Ciència, per la qual es convoca concurs públic per a l'elaboració de materials didàctics d'autoaprenentatge dirigits a la formació bàsica de persones adultes per a l'obtenció del títol de Graduat en Educació Secundària a la Comunitat Valenciana. [2000/X3786]
  
La Llei Orgànica 1/1990, de 3 d'octubre, d'Ordenació General del Sistema Educatiu, en el seu article 51.5, establix que l'organització i la metodologia de l'educació d'adults es basaran en l'autoaprenentatge, en funció de les seues experiències, necessitats i interessos a través de l'ensenyança presencial i, per les seues adequades característiques, de l'educació a distància.
  
L'article 57.2 de la citada llei assenyala que les administracions educatives contribuiran al desplegament del currículum i afavoriran l'elaboració de models de materials didàctics, i el 57.3 preceptua que en l'elaboració de tals materials didàctics es propiciarà la superació de tot tipus d'estereotips discriminatoris, subratllant-se la igualtat de drets entre els sexes.
  
A més, l'article 59 de la LOGSE establix que les administracions educatives afavoriran l'elaboració de projectes que incloguen innovacions curriculars, metodològiques, tecnològiques i didàctiques.
  
L'article 5.2.a) de la Llei 1/95, de 20 de gener, de la Generalitat Valenciana, de Formació de les Persones Adultes, establix programes per a adquirir i actualitzar la formació bàsica de les persones adultes.
  
El Decret 220/1999, de 23 de novembre, del Govern Valencià, establix el currículum dels programes per a adquirir i actualitzar la formació bàsica de les persones adultes fins a l'obtenció del títol de Graduat en Educació Secundària a la Comunitat Valenciana.
  
En conseqüència, la Conselleria de Cultura, Educació i Ciència es proposa afavorir l'elaboració de materials didàctics per a la formació bàsica de les persones adultes que complisquen la doble funció de possibilitar processos d'autoaprenentatge i l'ensenyança semipresencial o a distància de les persones adultes i models innovadors per a la concreció del currículum establit en l'annex I del Decret 220/1999, de 23 de novembre, del Govern Valencià
  
Per tot això, en virtut de les competències que atribuïx a la Conselleria de Cultura, Educació i Ciència la disposició final primera del Decret 220/1999, de 23 de novembre, del Govern Valencià, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Objecte i àmbit de la convocatòria
  
Convocar un concurs públic per a l'elaboració de materials didàctics d'autoaprenentatge dirigits a la formació bàsica de persones adultes per a l'obtenció del títol de Graduat en Educació Secundària, a la Comunitat Valenciana, i aprovar les bases per les quals es regirà la convocatòria, que figuren en l'annex I.
  
Segon. Fases de realització del concurs públic
  
El concurs es realitzarà en dos fases:
  
Primera fase: realització del projecte per a l'elaboració del material didàctic d'autoaprenentatge corresponent a cada mòdul, dels que figuren en l'apartat 3.1 d'esta ordre.
  
Segona fase: elaboració del material didàctic d'autoaprenentatge de cada mòdul.
  
En esta segona fase només participaran els projectes seleccionats en la primera fase per la Comissió de Selecció establida en la base quinta de l'annex I d'esta ordre.
  
El material didàctic elaborat corresponent a cada mòdul haurà d'estar finalitzat totalment abans del 30 de novembre de 2000.
  
Tercer. Contingut de la convocatòria
  
1. En la primera fase del concurs, es podran presentar projectes per a elaborar materials didàctics d'autoaprenentatge dirigits a la formació bàsica de persones adultes de cada un dels mòduls següents dels que figuren en l'apartat III de l'annex I del Decret 220/1999, de 23 de novembre, del Govern Valencià (DOGV de 18.2.2000):
  
- Mòdul de Valencià
  
- Mòdul de Castellà
  
- Mòdul de Processos i Instruments Matemàtics
  
- Mòdul de Naturalesa, Ecologia i Salut.
  
- Mòdul de Ciències i Tecnologia.
  
- Mòdul de Societats, Territori i Processos Historicoculturals.
  
2. En la segona fase del concurs, els projectes seleccionats hauran d'elaborar els materials didàctics d'autoaprenentatge, els quals desplegaran el currículum del 2n nivell del Cicle II de la Formació Bàsica de Persones Adultes, dirigit a l'obtenció del títol de Graduat en Educació Secundària, el qual respondrà a l'estructura curricular que figura en l'annex I del Decret 220/1999, de 23 de novembre, del Govern Valencià.
  
3. Els materials didàctics d'autoaprenentatge corresponents a cada mòdul hauran de respondre als objectius, continguts i criteris d'avaluació que s'establixen per al mòdul en l'annex I del citat decret.
  
Quart. Finançament
  
1. Els projectes seleccionats seran sufragats al finalitzar la segona fase, a càrrec de la línia pressupostària 425/000/00, del programa 42117, de la Direcció General d'Ordenació i Innovació Educativa i Política Lingüística d'esta Conselleria, per un import global màxim de 98.541.879 de pessetes, a raó d'un màxim de 2.000.000 PTA, per cada mòdul.
  
2. El pagament a l'autor o autors de cada mòdul es realitzarà després de l'acabament de la segona fase i estarà condicionat, en qualsevol cas, a la correcta elaboració del material didàctic segons criteri de la Comissió de Selecció establida en la base quinta de l'annex I d'aquesta ordre.
  
3. Tots o algun dels projectes, tant en la primera com en la segona fase, podran ser declarats deserts per la Comissió de Selecció, si no s'ajusten als continguts establits en l'apartat 2 d'esta ordre o en les bases establides en l'annex I de l'ordre.
  
4. L'autor o autors del material didàctic elaborat després d'haver rebut el pagament econòmic per la realització del material didàctic objecte de la present convocatòria cediran els seus drets d'autor a la Conselleria de Cultura, Educació i Ciència, la qual podrà realitzar les edicions o la cessió d'edició a qualsevol entitat, en el nombre d'exemplars que es considere oportú en primera i successives edicions d'estos. En cas que els materials didàctics es posen a la venda els autors percebran el percentatge del 10% del seu preu, en concepte de drets d'autor.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre esta convocatòria i se l'autoritza per a adoptar les mesures oportunes per al compliment i el desplegament d'esta ordre i també per a resoldre totes les incidències que es plantegen en la seua interpretació i execució.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb allò que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament recurs de reposició, o bé plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Ciència, en el termini d'un mes a comptar des de l'endemà de la seua notificació o publicació, segons corresponga.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació o publicació segons corresponga.
  
València, 27 d'abril de 2000
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases del concurs públic per a l'elaboració de materials didàctics d'autoaprenentatge corresponents al 2n nivell del Cicle II de la Formació Bàsica de Persones Adultes per a l'obtenció del títol de Graduat en Educació Secundària.
  
Primera
  
Elaborar un material didàctic de desplegament curricular del 2n nivell del Cicle II de la Formació Bàsica de les Persones Adultes per a l'obtenció del títol de Graduat en Educació Secundària, dirigit a processos d'autoaprenentatge i a l'ensenyança semipresencial o a distància.
  
Segona. Desplegament de les 2 fases del concurs
  
1. Primera fase: elaboració del projecte de cada mòdul.
  
La realització del projecte d'elaboració de materials didàctics d'autoaprenentatge de cada mòdul haurà de tindre les característiques següents:
  
a) Objectius per a desenrotllar les capacitats que les persones adultes han d'aconseguir en el mòdul corresponent relatiu al 2n nivell del Cicle II de la Formació Bàsica de les Persones Adultes.
  
b) Continguts curriculars distribuïts per temes o unitats didàctiques.
  
c) Referència a activitats a desenrotllar en els temes o unitats didàctiques.
  
d) Sistema d'avaluació-autoavaluació.
  
e) Sistema tutorial que es derivaria de l'aplicació del material didàctic en un sistema semipresencial o a distància.
  
f) Desplegament complet d'un tema o unitat didàctica del mòdul corresponent.
  
g) El projecte presentat corresponent a un mòdul no podrà excedir les 50 pàgines.
  
2. Segona fase: elaboració dels materials didàctics d'autoaprenentatge de cada mòdul.
  
2.1. El material didàctic d'autoaprenentatge de cada mòdul haurà de tindre les característiques següents:
  
a) Haurà de respondre als objectius, continguts i criteris d'avaluació corresponents al 2n nivell del Cicle II de la Formació Bàsica de les Persones Adultes, establits per a cada mòdul en l'annex I del Decret 220/1999, de 23 de novembre, del Govern Valencià.
  
b) El material didàctic de cada mòdul constarà d'un llibre de consulta i 2 quaderns d'activitats. El llibre de consulta no podrà excedir les 200 pàgines, i cada quadern d'activitats no podrà excedir les 100 pàgines.
  
c) Haurà de ser totalment original.
  
d) El llibre de text contindrà una guia didàctica dirigida als destinataris en què s'explicarà l'estructura del material i les orientacions sobre la seua utilització.
  
e) El material didàctic ha de tindre tots els elements per a respondre a un sistema d'autoaprenentatge:
  
- Establir un diàleg didàctic amb l'estudiant.
  
- Ha d'assumir el paper del professor subministrant motivació, informació, guia, activitats, autoavaluació i retroalimentació.
  
- Els continguts han de presentar-se seqüencialment i de forma clara per a facilitar la seua comprensió.
  
Han de ser motivadors i significatius per a les persones adultes, utilitzant un llenguatge directe i clar, per mitjà d'informació moderada i amb dificultat progressiva.
  
- A través de la comunicació amistosa ha de procurar afavorir una relació personal, fent invitacions a l'intercanvi d'opinions, a preguntes, suggeriments, etc.
  
- Propiciar l'activitat, la reflexió de l'estudiant, l'autoaprenentatge.
  
- El llibre de consulta distribuirà els continguts per temes o unitats temàtiques.
  
- Els quaderns d'activitats, a més d'utilitzar-se per a la realització d'activitats i per a comprovar el procés d'autoaprenentatge, serviran per a completar i consolidar la informació donada en el llibre de consulta.
  
Els quaderns d'activitats disposaran d'un solucionari a fi que l'estudiant puga comprovar i autoavaluar el seu procés d'autoaprenentatge.
  
Així mateix, cada quadern d'activitats haurà de tindre una prova d'avaluació, l'objectiu de la qual és orientar sobre els aspectes especialment rellevants dels temes estudiats.
  
2.2. Haurà de presentar-se original i còpia del llibre de consulta i dels quaderns de treball. A més, haurà de presentar-se en suport informàtic Word 97.
  
Tercera. Destinataris
  
1. Podrà participar en la convocatòria el personal docent de centres públics, privats o privats concertats, individualment o com a grup d'autors.
  
2. Quan el projecte siga elaborat per més d'un autor, haurà de presentar-lo un coordinador del grup.
  
3. El coordinador haurà de ser professor del cos de professors en Educació Secundària o ser llicenciat d'una especialitat relacionada amb l'àrea de coneixement del mòdul corresponent.
  
Igualment quan el material siga elaborat per un únic autor, este haurà de ser un professor del cos de professors d'Educació Secundària o ser llicenciat d'una especialitat relacionada amb l'àrea de coneixement del mòdul corresponent.
  
Quarta. Tramitació de sol·licituds
  
1. Els professors que desitgen participar en esta convocatòria formularan les sol·licituds dirigides al director general d'Ordenació i Innovació Educativa i Política Lingüística, segons el model que figura en l'annex II quan la sol·licitud es realitze a títol individual o segons el model de l'annex III quan es presente en grup.
  
2. Documentació. La sol·licitud s'acompanyarà dels següents documents:
  
a) Projecte que es desitja realitzar, en dos exemplars, i en suport informàtic Word 97.
  
b) Certificat, nomenament o nòmina de l'any 2000 que acredite que tots els participants en el projecte són docents.
  
c) Currículum de cada un dels participants, acompanyat dels certificats corresponents que ho acrediten.
  
3. Termini i lloc de presentació dels projectes.
  
Les sol·licituds es presentaran en el Registre General de la Conselleria de Cultura, Educació i Ciència (av. Campanar, 32, 46650 València), en les direccions territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de correus, es farà en sobre obert per a ser datada i segellada pel funcionari de correus abans de ser certificada. Els participants que no presenten directament la sol·licitud al Registre General de la Conselleria de Cultura, Educació i Ciència, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (96 386 61 74).
  
El termini de presentació serà de 25 dies hàbils comptats a partir de l'endemà de la publicació d'esta ordre en el Diari Oficial de la Generalitat Valenciana. Si el termini indicat finalitza en dissabte, s'entendrà prorrogat al primer dia hàbil següent.
  
Quinta. Procés de selecció
  
1. Comissió de Selecció
  
La selecció de projectes la realitzarà una comissió constituïda per:
  
President: el director general d'Ordenació i Innovació Educativa i Política Lingüística, que podrà delegar en la vicepresidenta.
  
Vicepresidenta: la cap del Servei d'Ordenació Acadèmica.
  
Vocals:
  
- El cap del Servei de Programes d'Innovació i Suport Escolar.
  
- Un inspector o inspectora d'Educació, designat pel director general d'Ordenació i Innovació Educativa i Política Lingüística.
  
- Dos professors amb destí definitiu en centres d'Educació a Distància.
  
- Un funcionari de la Direcció General d'Ordenació i Innovació Educativa i Política Lingüística, que actuarà de secretari.
  
La comissió actuarà conforme al que disposen els articles 22 i següents de la Llei del Procediment Administratiu Comú: tindrà facultats per a resoldre tots els dubtes que apareguen en la interpretació de les bases; podrà entrevistar les persones sol·licitants i sol·licitar la participació d'especialistes per a col·laborar en la valoració dels projectes presentats.
  
2. Criteris de selecció
  
Se seleccionarà un únic projecte per cada mòdul. Per a la selecció dels projectes es tindrà en compte que s'ajusten a allò que s'ha establit en esta convocatòria, així com la qualitat dels treballs presentats i la seua adequació a les característiques que han de reunir els mòduls, establides en l'apartat tercer d'esta ordre i en les bases primera i segona de l'annex I.
  
3. En el termini de 12 dies hàbils després de l'acabament del termini de presentació dels projectes, la Comissió de Selecció publicarà la relació de projectes seleccionats i la quantia assignable per a la seua realització, així com la relació de projectes no seleccionats, que es faran públics en el tauler d'anuncis de la Conselleria de Cultura, Educació i Ciència i en les direccions territorials de Cultura i Educació. Si el termini indicat finalitza en dissabte, s'entendrà prorrogat al primer dia hàbil següent.
  
4. S'establix un termini de 5 dies hàbils, comptats a partir de la data de publicació de la relació mencionada en el punt anterior perquè l'autor o autora, si el projecte seleccionat és individual, o el coordinador o coordinadora, si el projecte és de grup, remeten a la Direcció General d'Ordenació i Innovació Educativa i Política Lingüística un escrit utilitzant el model que figura en l'annex IV, en el qual facen constar que accepten realitzar el projecte presentat en les condicions aprovades per la Comissió de Selecció. Si el termini indicat finalitza en dissabte, s'entendrà prorrogat al primer dia hàbil següent.
  
5. Després de l'acceptació de la realització del projecte, l'autor o autors iniciaran la segona fase d'esta convocatòria relativa a l'elaboració del material didàctic i d'autoaprenentatge corresponent al projecte aprovat.
  
6. En esta segona fase la Comissió de Selecció tindrà les següents funcions:
  
- Establir les directrius i els procediments oportuns perquè el material didàctic es desenrotlle conforme als objectius previstos i els seus responsables tinguen l'assessorament que puguen necessitar.
  
- Proposar a la Direcció General d'Ordenació i Innovació Educativa i Política Lingüística, en el cas que el material didàctic estiga totalment finalitzat i haja complit els objectius previstos, el pagament de la quantia econòmica fixada per la seua realització.
  
- Proposar, si és procedent, la publicació del material didàctic d'autoaprenentatge elaborat.
  
Annex II
  
Convocatòria de concurs públic per a l'elaboració de materials didàctics d'autoaprenentatge corresponents al 2n nivell del Cicle II de la Formació Bàsica de les Persones Adultes per a l'obtenció del títol de Graduat en Educació Secundària.
  
Model d'instància individual
  
1. Dades personals de l'autor o autora del projecte.
  
Cognoms ... Nom ...
  
NIF ... NRP ... Tel. ...
  
Adreça ...
  
Localitat ... CP ...
  
Província ...
  
2. Dades professionals
  
Professor/a del cos de professors d'Educació Secundària de l'especialitat de
  
...
  
Llicenciat/ada en ...
  
Altres títols ...
  
Centre de destí ... Propietari definitiu No definitiu
  
Adreça ...
  
Localitat ... CP ...
  
Província ...
  
3. Títol del projecte:
  
...
  
4. Quantitat sol·licitada:
  
...
  
... de ... de 2000
  
Firmat:
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA
  
Av. Campanar, 32. 46340 VALÈNCIA
  
Annex III
  
Convocatòria de concurs públic per a l'elaboració de materials didàctics d'autoaprenentatge corresponents al 2n nivell del Cicle II de la Formació Bàsica de Persones Adultes per a l'obtenció del títol de Graduat en Educació Secundària.
  
Model d'instància per a grup d'autors
  
1. Dades personals del coordinador o coordinadora del projecte.
  
Cognoms ...
  
Nom ... NIF ...
  
NRP ... Tel. ...
  
Adreça ... Localitat ... CP ...
  
Província ...
  
2. Dades professionals del coordinador o coordinadora del projecte:
  
Professor/a del cos de professors d'Educació Secundària de l'especialitat de ...
  
Llicenciat/ada en ...
  
Altres títols ...
  
Centre de destí ...
  
Propietari definitiu No definitiu
  
Adreça ... Localitat ... CP ...
  
Província ...
  
3. Relació nominal de membres del grup d'autors
  
Cognoms Nom NRP NIF Professor del Cos/especialitat Titulacions
  
4. Títol del projecte: ...
  
5. Quantitat sol·licitada: ...
  
6. Acta de constitució del grup d'autors
  
Les persones que firmen més avall, reunides en sessió de treball, el dia davall indicat, adopten els següents acords:
  
a) Constituir un grup de treball per a realitzar el projecte per a l'elaboració de material didàctic d'autoaprenentatge per al 2n nivell del Cicle II de la Formació Bàsica de les Persones Adultes.
  
b) Comprometre's personalment i com a grup a complir les normes establides de l'Ordre de la Conselleria de Cultura, Educació i Ciència per la qual es convoca concurs públic per a l'elaboració d'estos materials didàctics.
  
c) Designar com a coordinador/a del grup, als efectes pedagògics, didàctics, organitzatius, administratius i econòmics i pel període complet d'execució del projecte, el membre del grup Sr./Sra. ...
  
... de ... de 2000
  
Firma del coordinador i de tots els membres del grup d'autors
  
Firmat:
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA
  
Av. Campanar, 32. 46058 VALÈNCIA
  
Annex IV
  
Model d'escrit d'acceptació per a la realització del projecte per a l'elaboració de material didàctic d'autoaprenentatge del Mòdul de....corresponent al 2n nivell del Cicle II de la Formació Bàsica de les Persones Adultes.
  
1. Sr./Sra. ... NIF ...,
  
Autor/a o coordinador/a del projecte del Mòdul ...,
  
Accepta portar-lo a cap en les condicions que ha sigut aprovat per la Comissió de Selecció, segons consta en la llista publicada en la Conselleria de Cultura, Educació i Ciència el dia ... de ... de 2000.
  
2. Dades bancàries de l'autor/a o coordinador/a del projecte:
  
Entitat bancària ...
  
Adreça de la sucursal ...
  
Localitat .... Tel. ...
  
Codi entitat ...
  
Codi sucursal ...
  
Núm. de compte ...
  
... de ... de 2000
  
Firma de l'autor/a
  
Firma del coordinador/a i autors (en cas de treball en grup)
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA